  Туспуктэм: vk.com (Народное творчество Удмуртии) Наталия Сильвестрова 25-тӥ куартолэзе Ижкарын «Зарни песянай» («Золотая бабушка») элькун вожвылъяськонлэн финалэз ортчиз. I степенё диплом Сюмси ёросысь Надежда Кудрявцева басьтӥз. Со сярысь Калык творчествоя элькун юртлэн «ВКонтакте» мерлыко вотэсысь огӥназ ивортӥзы. Йылпумъян люкетэ Удмуртиысь сизьым песянайёс пыриськизы. Конкурс улсын куинь эскеронъёс ортчизы: тодматскон, юанъёслы валэктон сётон, творческой номер. Песянайёс визенызы но багатонлыкъёсынызы куноосты но жюриосты паймытӥзы, ӟеч но капчи мылкыдэнызы учкисьёслэсь сюлэмъёссэс тырмытӥзы. Кыкетӥ инты Сьӧлта ёросысь Наталья Погребовская басьтӥз, Можга ёросысь Надежда Воронцова куинетӥ луиз. Шаркан ёросысь Валентина Чунарева «Интернет-бабушка» номинациын вормиз но чеберлыко киужъёсъя адӟытонлы йылпумъянъёсъя устоез луиз. «Лучшая группа поддержки» номинациын Сьӧлта ёросысь Наталья Погребовская понна висисьёс приз басьтӥзы. Мукетъёсыз пыриськисьёс элькун вожвылъяськонлэн финалистъёсыз сямен дипломъёс басьтӥзы. Пыриськисьёс куспазы туж тупазы, зэмос эшъёс луизы. «Та вожвылъяськон милемыз сокем огъяз, табере ми ог-огмытэм ум быгатӥське ни. Нылъёс, ойдолэ азьланяз но кусыпмес возёмы но эшъяськомы » Надежда Кудрявцева, «Зарни песянай» вожвылъяськонын вормись Ужрад Песянайлэн нуналэзлы тупатэмын, со Удмуртиын 26-тӥ куартолэзе пусйиське. Праздникез «Брангурт песянайёс» Евровидениын кыкетӥ инты басьтэм бере юнматӥзы. Тодэ вайытом, 2019-тӥ арын «Зарни песянай» вожвылъяськонын Пичи Пурга ёросысь Анна Ефремова вормиз. Тегъёс: Песянайлэннуналэз вожвылъяськон Лулчеберет Ижкар Удмуртия  